To mænd fra Assens ved Mariager, der var tiltalt for at have mishandlet en tredje, 24-årig mand fra Hadsund, fik mandag både dom og straf ved retten i Aalborg. Det blev til halvandet års fængsel.

22-årige Peter Buus Nielsen og 24-årige Peter Schultz fra Assens blev i dag idømt halvandet års ubetinget fængsel ved byretten i Aalborg for grov vold og for røveriforsøg. De to mænd lokkede i september en tredje ind i en skurvogn og slog ham 14 gange med et baseballbat, brækkede hans kæbe og klippede et led af hans lillefinger med en boltsaks. Det 24-årige offer var stærkt berørt under dagens retsmøde, og han havde svært ved at huske, hvad der var sket. Han fortalte, at han ikke var bange for gerningsmændene, men "at han respekterede dem" fortæller anklager Rune Vestergaard til tv2nord.dk. De to mænd skal betale sagens omkostninger samt en erstatning på 15.000 kroner til offeret. Begge mænd har taget sig betænkningstid i forhold til at anke dommen. De forbliver varetægtsfængslet efter anmodning fra anklageren.